爲張都目益題爪哇王后將相圖
作者：方回
朝代：宋

paragraphs: 闍婆之國古來有，其人裸體蓬厥首。
後來改號作爪哇，君僭稱王妻僭后。
跣足露乳布纏腰，往往自妍不知醜。
千島萬島南海南，謂遠無虞險可守。
成周通道八蠻朝，旅獒越裳孰敢後。
真臘彭亨皆入貢，巴尚答洽爾獨否。
壬辰臘月明日望，三平章往命招誘。
泉州出門七州洋，飛檣舞帆朔風吼。
五旬有餘至其境，驚禽駭獸破膽走。
前主初喪後主立，國亂未定內掣肘。
生擒瞎直吃當王，癸巳三月之十九。
先降土漢必者牙，水陸引道分左右。
繼獲昔剌小大子，□□留屯豈容久。
所俘病亡或逋逃，窮則反噬如野□。
□秋班師會占城，諸國降表肯相受。
梢工滿載檳榔果，征夫爛醉椰子酒。
生金銅錢暨百寶，搜山討擄恣意取。
蝤蛑蝦蟹玳瑁螺，芭蕉豆蔻皆可口。
風俗可怪亦可憐，食無匕筯但用手。
生年月日都不記，淫亂混雜忘牝牡。
得此詩料告者誰，滕良伯父乃吾友。
我賦長篇當凱歌，甘誓胤征同不朽。